text: Tog afsporet ved Horsens Station
  04 oktober 2014 kl. 18.31
  Togbusser erstatter togene mellem Vejle og Skanderborg, da et tog er kørt af sporet og holder og spærrer.
  Et tog er lørdag kørt af sporet ved Horsens.
  Ingen mennesker er kommet til skade, oplyser DSB, men cirka 100 personer måtte evakueres, skriver TV2 på sin hjemmeside.
  Afsporingen skete ifølge Ekstra Bladet på en strækning, hvor der foregår sporarbejde.
  Af den grund kørte toget med lav hastighed, da den del af toget, hvor lokoføreren sidder, kørte af sporet.
  Passagererne kunne gå tilbage til stationen i Horsens.
  Toget - et IC3-tog - kan ikke køre videre og holder og spærrer sporet.
  - Derfor har vi bestilt togbusser til at køre mellem Skanderborg, Horsens, Hedensted og Vejle, skriver DSB på sin hjemmeside.
  Det vides ikke, hvornår der igen kører tog på strækningen.
  